Id-Deċiżjoni tal-Kummissjoni
tal-15 ta’ Marzu 2002
li tistabbilixxi kontrolli sanitarji speċjali għall-ġbir u l-ipproċessar ta’ ċerti molluski b’żewġ valvoli b’ livell ta’ velenu amnesiku tal-malluski ASP (Amnesic Shellfish Poison) li jabqeż il-limitu ffissat mid-direttiva 91/492/KEE tal-Kunsill
(innotifikata taħt in-numru C(2002) 1009)
(Test b’rilevanza għaż-ŻEE)
(2002/226/KE)
IL-KUMMISSJONI TAL-KOMUNITAJIET EWROPEJ,
wara li kkunsidrat it-trattat li jistabilixxi l-Komunità Ewropea,
wara li kkunsidrat id-direttiva 91/492/KEE tal-Kunsill tal-15 ta’ Lulju 1991 li twaqqaf ir-regoli sanitarji li jikkontrollaw il-produzzjoni u t-tqegħid fuq is-suq ta’ molluski b’żewġ valvoli ħajjin [1], kif emendata l-aħħar bid-direttiva 97/79/KE [2], u b’mod partikolari l-aħħar punt tal-kapitlu V ta’ l-Anness tagħha,
Billi:
(1) Il-punt 7 a tal-Kapitlu V ta’ l-Anness tad-direttiva 91/492/KEE jistipula li l-livell totali ta’ velenu amnesiku kkontenut fil-malluski "Amnesic Shellfish Poison" (ASP) fil-partijiet li jittieklu tal-molluski (il-malluska sħiħa jew kull parti li tittiekel separatment) m’għandux jaqbeż l-20 mg ta’ domoic acid (DA) skond il-metodu high performance liquid chromatography (HPLC).
(2) Rigward molluski b’żewġ valvoli ta’ l-ispeċi Pecten maximus u Pecten jacobaeus, studji xjentifiċi wrew li, jekk il-konċentrazzjoni ta’ domoic acid fil-korp sħiħ hi bejn l-20 u l-250 mg għall kull kilogramma, f’ċerti kundizzjonijiet restrittivi, il-konċentrazzjoni ta’ DA fil-muskolu adductor (li minnu jgħaddi l-likwidu) u/jew gonadi destinati għall-konsum mill-bniedem hi normalment inferjuri għal-limitu legali ta’ 20 mg għal kull kilogramma.
(3) Fid-dawl ta’ studji xjentifiċi riċenti, jixraq illi jiġi stipulat, biss għaż-zmien tal-ġbir u għall-molluski b’żewġ valvoli li jappartjenu għall-ispeċi msemmija hawn fuq fit-tieni paragrafu, livell ta’ ASP għall-korp sħiħ ogħla mil-limitu ffissat fid-direttiva 91/492/KEE.
(4) Jinkombi lill-Awtorità Kompetenti ta’ l-Istati Membri li tawtorizza lill-stabbilimenti fejn issir il-preparazzjoni speċifika ta’ dawn il-molluski b’ żewġ valvi u li tivverifika l-applikazzjoni sodisfaċenti ta’ l-awto-kontrolli sanitarji li jissemmew fl-artikolu 6 tad-Direttiva tal-Kunsill 91/493/KEE tat-22 ta’ Lulju 1991 li tiffissa r-regoli sanitarji li jikkontrollaw il-produzzjoni u l-bejgħ fis-suq tal-prodotti tas-sajd [3], hekk kif modifikata fl-aħħar mid-Direttiva 97/79/KE
(5) Id-dispożizzjonijiet ta’ din id-deċiżjoni għandhom jiġu eżaminati mill-ġdid jekk provi xjentifiċi juru l-bżonn li jitwettqu kontrolli sanitarji oħra, jew li jiġu mmodifikati l-parametri stabbiliti għall-protezzjoni tas-saħħa pubblika.
(6) Il-miżuri stabbiliti f’din id-Deċiżjoni huma konformi ma’ l-opinjoni tal-Kumitat Veterinarju Permanenti,
ADOTTA DIN ID-DEĊIŻJONI:
L-Artikolu 1
1. B’deroga mill-punt 7 a tal-Kapitlu V ta’ l-Anness għad-Direttiva 91/492/KEE, l-Istati membri jistgħu jawtorizzaw il-ġbir ta’ molluski b’żewġ valvoli ta’ l-ispeċi Pecten maximus u Pecten jacobaeus li jippreżentaw konċentrazzjoni ta’ domoic acid (DA) fil-korp kollu li jeċċedi l-20mg/kg li pero’ jkun anqas minn 250 mg/kg, li jissodisfa l-kundizzjonijiet li jissemmew fil-paragrafu 2.
2. Il-kundizzjonijiet li jissemmew fil-paragrafu 1 huma dawn li ġejjin:
(a) Il-molluski huma sottomessi għall-kundizzjonijiet ta’ ġbir previsti fl-anness ta’ din id-deċiżjoni.
(b) Huma għandhom jinġarru f’kontenituri jew veikoli ssiġillati taħt id-direzzjoni ta’ l-awtorità kompetenti u jintbagħtu direttament miż-żoni ta’ produzzjoni lejn stabbiliment approvat u awtorizzat għall-preparazzjoni speċifika ta’ dawn il-molluski, li timplika t-tneħħija ta’ l-hepatopancreas, ta’ ċelloli rotob jew ta’ kull parti oħra kkontaminata li mhix konformi mal-punt 2 ta’ l-Anness. Lista ta’ stabbilimenti li għandhom din l-awtorizzazzjoni speċjali għandha tingħta mill-awtorità kompetenti lill-Kummissjoni Europea u lill-Istati Membri.
(ċ) Flimkien mal-molluski għandu jkun hemm dokument ta’ reġistrazzjoni, maħruġ mill-awtorità kompetenti għal kull lott, li jispeċifika l-esiġenzi tal-kapitlu II, punt 6, ta’ l-Anness tad-Direttiva 91/492/KEE kif ukoll il-parti/partijiet anatomiċi li jistgħu jiġu pproċessati għall-konsum tal-bniedem. L-għoti mill-awtorità kompetenti ta’ awtorizzazzjoni permanenti ta’ trasport mhix aċċettabbli.
(d) Wara l-eliminazzjoni totali ta’ l-hepatopancreas, ta’ ċelloli rotob jew ta’ kull parti oħra kkontaminata, il-muskolu adductor (li minnu jgħaddi l-likwidu) u/jew gonadi ddestinati għall-konsum tal-bniedem m’għandhomx jippreżentaw livell ta’ ASP, skond il-metodu HPLC, superjuri għal 20 mg ta’ DA għal kull kilogramma.
L-Artikolu 2
1. Kull lott ta’ prodott finali għandu jkun analizzat mill-istabbiliment li għandu l-kunsens speċjali. Jekk kampjun, hekk kif definit fil-punt 2 ta’ l-Anness ta’ din id-deċiżjoni, jkun fih aktar minn 20 mg ta’ DA għall-kull kilogramma, il-lott sħiħ għandu jiġi meqrud taħt il-kontroll ta’ l-awtorità kompetenti.
2. L-hepatopancreas, ċelloli rotob jew kull parti oħra kkontaminata li taqbeż il-limiti ffissati fil-punt 2 ta’ l-anness (inkluż il-prodott finali li jaqbeż il-limitu ta’ 20 mg ta’ DA għall-kull kilogramma) għandhom ikunu meqruda taħt il-kontroll ta’ l-awtorità kompetenti.
3. L-awtorità kompetenti għandha tara li l-awto-kontrolli sanitarji, previsti fl-artikolu 6 tad-Direttiva 91/493/KEE japplikaw għall-preparazzjoni li tissemma fl-artikolu 1(2) (b) ta’ din id-Deċiżjoni. Il-produttur għandu jinforma lill-awtorità kompetenti b’kull riżultat li jirrelata mal-prodott finali li mhux konformi mal-kapitlu V, punt 7 a, ta’ l-Anness tad-Direttiva 91/492/KEE..
L-Artikolu 3
Id-dispożizzjonijiet ta’ din id-deċiżjoni għandhom jiġu eżaminati mill-ġdid fid-dawl ta’ progressi xjentifiċi.
L-Artikolu 4
Din id-deċiżjoni hi indirizzata lill-Istati membri kollha.
Magħmula fi Brussel, nhar il-15 ta’ Marzu 2002.